Kui Triobet Openi suurejooneline projekt, mille eesmärgiks oli püstitada üheaegselt alustavate mängijate Euroopa rekord, märtsi alguses välja kuulutati,  kahtlesid tulemuses paljud. Hoolimata näiliselt vaevalisest algusest olid korraldajad enesekindlad -  Triobeti Baltikumi juht Veiko Krünberg tõi võrdluseks Rootsi meistrivõistlused, vihjates eestlaslikule käitumisele "alguses ei saa vedama, pärast ei saa pidama". Tal oli õigus. Mai lõpus algas tõeline registreerumisbuum ning allesjäänud piletid leidsid omanikud päevadega. Kaks nädalat enne algust oli turniir täielikult välja müüdud ning sajad huvilised jäid paratamatult ukse taha.